KOMISIJOS REGLAMENTAS (EB) Nr. 1460/2005
2005 m. rugsėjo 8 d.
iš dalies keičiantis Tarybos reglamento (EB) Nr. 747/2001 nuostatas, susijusias su tam tikrų produktų, kurių kilmės šalis yra Alžyras, Bendrijos tarifinėmis kvotomis ir referenciniais kiekiais
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 2001 m. balandžio 9 d. Tarybos reglamentą (EB) Nr. 747/2001, numatantį Bendrijos tarifinių kvotų ir produktų, kuriems gali būti taikomos lengvatos, referencinių kiekių valdymą remiantis susitarimais su tam tikromis Viduržemio šalimis, bei panaikinantis Reglamentus (EB) Nr. 1981/94 ir (EB) Nr. 934/95 (1), ypač į jo 5 straipsnio 1 dalies b punktą,
kadangi:
(1)
2005 m. liepos 18 d. Sprendimu (2) Taryba patvirtino Europos ir Viduržemio jūros regiono valstybių susitarimą, įsteigiantį Europos bendrijos bei jos valstybių narių ir Alžyro Liaudies Demokratinės Respublikos asociaciją.
(2)
Šiuo susitarimu tam tikriems produktams, kurių kilmės šalis yra Alžyras, suteikiamos tarifų nuolaidos, atsižvelgiant į Bendrijos tarifinių kvotų ribas ir referencinius kiekius.
(3)
Siekiant įgyvendinti tarifines kvotas ir referencinius kiekius, būtina iš dalies pakeisti Reglamentą (EB) Nr. 747/2001.
(4)
Kadangi 1985 m. gruodžio 18 d. Komisijos reglamentas (EEB) Nr. 3590/85 dėl sertifikato ir analizės ataskaitos, privalomų importuojant vyną, vynuogių sultis ir vynuogių misą (3) buvo panaikintas 2001 m. balandžio 24 d. Komisijos reglamentu (EB) Nr. 883/2001, nustatančiu išsamias Tarybos reglamento (EB) Nr. 1493/1999 įgyvendinimo taisykles dėl prekybos su trečiosiomis šalimis vyno sektoriaus produktais (4), siekiant aiškumo Reglamente (EB) Nr. 747/2001 esanti nuoroda į Reglamentą (EEB) Nr. 3590/85 turėtų būti pakeista nauja nuoroda į Reglamentą (EB) Nr. 883/2001.
(5)
2005 m. naujų tarifinių kvotų dydžiai turėtų būti skaičiuojami pro rata susitarime nurodytiems pagrindiniams dydžiams, proporcingai iki Susitarimo įsigaliojimo datos praėjusiam laikotarpiui.
(6)
Siekiant palengvinti Reglamentu (EB) Nr. 747/2001 nustatytų esamų dviejų tarifinių kvotų, susijusių su vynais, kurių kilmės šalis yra Alžyras, administravimą, pagal tas kvotas importuoti kiekiai turėtų būti perkelti ir priskaičiuoti prie tarifinių kvotų, atidarytų pagal Reglamentą (EB) Nr. 747/2001 su pakeitimais, padarytais šiuo reglamentu.
(7)
Kadangi Susitarimas įsigalioja nuo 2005 m. rugsėjo 1 d., šis reglamentas turėtų taip pat įsigalioti nuo tos pačios dienos.
(8)
Šiame reglamente numatytos priemonės atitinka Muitinės kodekso komiteto nuomonę,
PRIĖMĖ ŠĮ REGLAMENTĄ:
1 straipsnis
Reglamentas (EB) Nr. 747/2001 iš dalies keičiamas taip:
1)
3 straipsnis pakeičiamas taip:
„3 straipsnis
Specialiosios sąlygos teisei naudotis tam tikrų vyno rūšių tarifinėmis kvotomis
Siekiant pasinaudoti Bendrijos tarifinėmis kvotomis, kurios minimos I-III prieduose prie kvotos numerių 09.1001, 09.1107 ir 09.1205, vynas privalo turėti arba atitinkamų Alžyro, Maroko ar Tuniso valdžios institucijų išduotą sertifikatą, patvirtinantį kilmės vietovės nuorodą, išrašytą pagal XII priede pateiktą pavyzdį, arba VI 1 dokumentą ar VI 2 išrašą, anotuotą remiantis Reglamento (EB) Nr. 883/2001 32 straipsnio 2 dalimi“.
2)
I Priedas pakeičiamas šio reglamento priede pateiktu tekstu.
2 straipsnis
2005 m. Bendrijos tarifinių kvotų, kurių kvotos laikotarpis prasideda prieš įsigaliojant Europos ir Viduržemio jūros regiono šalių susitarimui, įsteigiančiam Europos bendrijos bei jos valstybių narių ir Alžyro Liaudies Demokratinės Respublikos asociaciją, dydžiai, išskyrus vynų, kurių kvotos numeriai 09.1001 ir 09.1003, tarifinių kvotų dydžius, sumažinami proporcingai iki tos datos praėjusiam laikotarpiui.
3 straipsnis
Šis reglamentas įsigalioja trečią dieną po jo paskelbimo Europos Sąjungos oficialiajame leidinyje.
Jis įsigalioja 2005 m. rugsėjo 1 d.
Šis reglamentas privalomas visas ir tiesiogiai taikomas visose valstybėse narėse.
Priimta Briuselyje, 2005 m. rugsėjo 8 d.